[pic] | COMISIA COMUNITĂŢILOR EUROPENE |

Bruxelles, 20.4.2009

COM(2009) 176 final

Propunere de

DECIZIE A CONSILIULUI

privind evenimentul „Capitala europeană a culturii” pentru anul 2013

EXPUNERE DE MOTIVE

Decizia nr. 1622/2006/CE a Parlamentului European și a Consiliului din 24 octombrie 2006 de stabilire a unei acțiuni comunitare în favoarea evenimentului „Capitala europeană a culturii” pentru anii 2007-2019[1] stabilește procedura de desemnare a capitalelor europene ale culturii. În conformitate cu articolul 2 din respectiva decizie, începând cu anul 2009 vor fi desemnate, pe rând, două orașe din două state membre ca și capitale europene ale culturii, conform ordinii cronologice stabilite în anexa la decizie. Franța și Slovacia au dreptul de a găzdui evenimentul în 2013.

Începând cu anul 2013, nominalizarea pentru capitalele europene ale culturii este supusă următorului proces.

Fiecare din statele membre în cauză publică, cel târziu șase ani înainte de eveniment, o cerere de prezentare de candidaturi. Un comitet de selecție compus 13 experți independenți din sectorul cultural este convocat pentru o reuniune de preselecție, cel târziu cinci ani înainte de eveniment. Comitetul de selecție evaluează candidaturile primite, în conformitate cu criteriile stabilite la articolul 4 din Decizia 1622/2006/CE și este de acord cu o listă scurtă a orașelor candidate care trebuie să fie luate în considerare după ce își completează candidatura.

Fiecare dintre statele membre în cauză convoacă comitetul, pentru selecția finală, la nouă luni după reuniunea de preselecție. După o evaluare aprofundată a orașelor preselecționate, pe baza criteriilor stabilite pentru acțiune, comitetul recomandă un oraș pentru titlul de „Capitala europeană a culturii” în fiecare stat membru în cauză.

Pe baza acestor recomandări, ambele state membre nominalizează fiecare un oraș pentru „Capitala europeană a culturii” și notifică Parlamentul European, Consiliul, Comisia și Comitetul Regiunilor, cel târziu patru ani înainte de începerea evenimentului în cauză.

Parlamentul European poate transmite Comisiei un aviz în termen de trei luni de la primirea nominalizărilor.

Consiliul, hotărând la recomandarea Comisiei, desemnează în mod oficial orașele în cauză pentru anul pentru care acestea au fost nominalizate.

După completarea competiției în două etape descrisă mai sus, comitetul a recomandat, în raporturile sale din septembrie și, respectiv, octombrie 2008, ca Marsilia (Franța) și Košice (Slovacia) să găzduiască evenimentul în 2013. Ambele state membre au notificat aceste nominalizări Parlamentului European, Consiliului, Comisiei și Comitetului Regiunilor, înainte de sfârșitul anului 2008.

Parlamentul European a transmis avizul său favorabil comisarului Figel' la începutul lunii martie 2009.

În consecință, Comisia, în conformitate cu articolul 9 alineatul (3) din Decizia 1622/2006/CE înaintează Consiliului recomandarea anexată pentru desemnarea oficială a orașelor Marsilia și, respectiv, Košice, în perspectiva evenimentului „Capitala europeană a culturii” pentru anul 2013.

Propunere de

DECIZIE A CONSILIULUI

privind evenimentul „Capitala europeană a culturii” pentru anul 2013

CONSILIUL UNIUNII EUROPENE,

având în vedere Tratatul de instituire a Comunității Europene,

având în vedere Decizia nr. 1622/2006/CE a Parlamentului European și a Consiliului de stabilire a unei acțiuni comunitare în favoarea evenimentului „Capitala europeană a culturii” pentru anii 2007-2019[2],

având în vedere rapoartele din septembrie și octombrie 2008 ale comitetului de selecție privind procesul de selecție al capitalelor europene ale culturii în Franța și, respectiv, Slovacia, precum și avizul Parlamentului European,

având în vedere faptul că sunt îndeplinite pe deplin criteriile menționate la articolul 4 din Decizia nr. 1622/2006/CE,

având în vedere recomandarea Comisiei din 2009,

DECIDE:

Articolul 1

Marsilia (Franța) și Košice (Slovacia) sunt desemnate fiecare „Capitala europeană a culturii 2013”.

Adoptată la Bruxelles,

Pentru Consiliu,

Președintele

[1] JO L 304 din 3.11.2006, p. 1.

[2] JO L 304 din 3.11.2006, p. 1.